સંભવતઃ કોંગ્રેસે ગુજરાતમાં તાકીદના લાભ ખાતર પાટીદારો સાથે હાથ મિલાવ્યાનું જે સાહસ કર્યું છે તેની મોટી કિંમત તેણે ભવિષ્યમાં ચૂકવવી પડવાની છે અને જે હાર્દિક પટેલ અત્યારે તેની મોટી અસ્કયામત છે તે તેની મોટી આફત બને તો નવાઇ નહીં. તો નોટબંધી કે જીએસટીના પડકારો કરતાં પણ મોટાં લાગતાં પટેલ પડકારો વચ્ચે ભાજપે ફરીવાર સત્તા વાપસી કરી છે. ઉપરાંત આ ચૂંટણીમાં પટેલ ફેક્ટર કોંગ્રેસની તરફેણમાં ગણાતું હોવા છતાં તે તેના પ્રથમ કક્ષાના ચાર નેતાઓ અનુક્રમે અર્જુન મોઢવાડિયા, શક્તિસિંહ ગોહિલ, સિદ્ધાર્થ પટેલ કે તુષાર ચૌધરીને વિધાનસભામાં મોકલી શક્યા નહીં તો સામે પટેલનો ગઢ મનાતા સૌરાષ્ટ્રમાંથી વિજય રૃપાણી ૫૩,૦૦૦ ઉપરાંત વોટોથી જીતે કે તેના પટેલ નેતાઓ નીતિન પટેલ કે સૌરભ પટેલ ચૂંટાઇ આવે તે ભાજપની નાની સિદ્ધિ નથી. અહીં એ વાત નોંધવી રહી કે ગુજરાતમાં કોંગ્રેસને જે ૮૦ જેટલી બેઠકો પ્રાપ્ત થઇ છે, તેમાં તેના ખુદના ફાળા કરતાં હાર્દિક પટેલ, અલ્પેશ ઠાકોર અને જિજ્ઞેશ મેવાણીએ જે વંટોળ ઊભો કર્યો હતો તેનો લાભ કોંગ્રેસને મળ્યો છે. આ વંટોળ સામે ભાજપ છઠ્ઠીવાર સત્તાવાપસી કરી શક્યું છે તેનું કારણ તેનું ચુસ્ત-દુરસ્ત સંગઠન અને નરેન્દ્ર મોદીની લોકપ્રિયતા છે. કોંગ્રેસના ટોચના નેતાઓ હાર્યા કારણકે તેમની પાસે આ ત્રણ યુવકોએ ઊભું કરેલું વાતાવરણ હતું પણ પક્ષનું સંગઠનનું માળખું નહોતું. તો સામે ભાજપ પોતાના બળ પર ઊભા રહી આ વંટોળનો સામનો કરી છઠ્ઠો વિજય પ્રાપ્ત કરી શક્યું છે અને તેથી તેનું મહત્ત્વ ઓછું આંકવાની જરૃર નથી. આ વિજય પછી હવે ૨૦૧૯ની લોકસભાના વિજયનો માર્ગ વધારે પ્રશસ્ત થઇ રહ્યો છે તે નોંધવું રહ્યું.